

Adolygiad Partneriaeth

Adolygir y trefniadau cyffredinol ar gyfer pob partneriaeth gydweithredol gan y Brifysgol bob pum mlynedd. Mae’r broses a ddisgrifir yma yn berthnasol i’r partneriaethau canlynol:

* Partneriaethau dyfarniad deuol
* Partneriaethau dilysu
* Partneriaethau breiniol
* Partneriaethau oddi ar y campws

Mae proses adolygu ar wahân ar gyfer cysylltiadau Trosglwyddo ar gael yn atodiad CP10b.

I bartneriaid newydd, sy’n cyflwyno rhaglen gyda’r Brifysgol am y tro cyntaf, fel rheol cynhelir adolygiad interim yn gyntaf, yr amserlennir iddo gael ei gynnal naill ai’n syth ar ôl i’r garfan gyntaf o fyfyrwyr gwblhau’r rhaglen mewn perthynas â rhaglenni blwyddyn, neu ar ôl dwy flynedd; wedyn bydd yr adolygiad partneriaeth yn cael ei gynnal fel rheol ar ôl tair/pedair blynedd ac wedyn bob pum mlynedd wedi hynny. Mae’r broses ar gyfer adolygiad interim i’w gweld yn atodiad CP8.

Bydd yr adolygiad yn canolbwyntio ar y bartneriaeth, yn hytrach nag ar raglen unigol (bydd pob rhaglen yn destun ail-ddilysu ffurfiol ym mhumed flwyddyn ei chyflwyno neu cyn hynny[[1]](#footnote-1)). Y pwrpas yw adolygu gweithrediad cyffredinol y bartneriaeth, gan gynnwys gweithrediad y rheoliadau a’r gweithdrefnau, monitro a datblygu’r rhaglenni, a gwella ansawdd a safonau.

Bydd Panel yn cael ei sefydlu i ymgymryd â phob adolygiad. Bydd aelodaeth y Panel yn cael ei chymeradwyo gan Benaethiaid Partneriaethau Cydweithredol. Bydd y Panel yn craffu dogfennau, yn ymgymryd â chyfarfodydd gyda staff a myfyrwyr yn y sefydliad partner cydweithredol ac yn gwneud argymhellion i’r Senedd mewn perthynas â’r bartneriaeth.

1. **Y Panel**

Fel rheol, bydd aelodaeth y Panel yn cynnwys:

* + Cadeirydd (Pennaeth Partneriaethau Cydweithredol neu uwch aelod o’r Brifysgol sydd â phrofiad o ddarpariaeth gydweithredol)
  + Hyd at ddau Aelod Panel mewnol
  + Un Aelod Panel allanol

Bydd ysgrifennydd o’r Swyddfa Partneriaethau Cydweithredol ar gael i gefnogi gwaith y Panel.

Bydd yr Aelod(au) Panel mewnol (a’r Cadeirydd, lle bo’n berthnasol) yn dod o Ddisgyblaeth Academaidd nad yw’n gyfrifol am y rhaglen(ni) astudio, neu o adrannau canolog yn y Brifysgol.

Bydd yr aelod panel allanol yn gyfarwydd â system addysg uwch y Deyrnas Unedig a bydd ganddo brofiad o ddarpariaeth gydweithredol. Ni fydd yn gysylltiedig (nac wedi bod yn gysylltiedig) â’r Brifysgol neu’r Partner mewn modd a allai beryglu ei allu i lunio barn wrthrychol ar y bartneriaeth. Gallai’r enghreifftiau gynnwys cysylltiadau a ffurfiwyd yn ystod cyflogaeth flaenorol, dyletswyddau fel arholwr allanol, partneriaethau ymchwil, perthynas tiwtor-myfyriwr neu oruchwyliwr-myfyriwr, ac unrhyw berthynas bersonol agos. Yn achos cyflogaeth flaenorol neu ddyletswyddau fel arholwr allanol yn y Brifysgol, dylai cyfnod o 3 blynedd o leiaf fod wedi mynd heibio.

Hefyd, gwahoddir yr unigolion isod i ddod i gyfarfodydd y panel:

* + Cynrychiolydd/cynrychiolwyr yr Athrofa(feydd), fel arfer yr Arweinydd/Arweinwyr Timau Partneriaeth
  + Cynrychiolydd y sefydliad partner

Bydd modd i gynrychiolwyr yr Athrofa a’r sefydliad partner arsylwi ar y gweithgareddau er mwyn hyrwyddo mwy o ymwybyddiaeth o’r materion sy’n gysylltiedig â’r bartneriaeth gydweithredol. Mae’n bosibl y bydd y cynrychiolwyr yn gallu egluro materion i’r Panel mewn ffordd fuddiol a gallai fod ganddynt well ymdeimlad o’r amrywiaeth o faterion, ac o’r cyd-destun y’u trafodwyd, sy’n effeithio ar brosesau’r Panel o wneud penderfyniadau. O ganlyniad gall y cynrychiolwyr, ar unrhyw adeg ym mhroses adolygu’r bartneriaeth, gymryd rhan yn y drafodaeth i’r graddau a ganiateir gan y Cadeirydd, ond ni ddylent geisio dylanwadu ar aelodau’r panel y tu hwnt i gyfrannu at drafodaethau yn ystod yr adolygiad, fel y caniateir gan y Cadeirydd.

1. **Cylch Gorchwyl y Panel**

Bydd angen i Baneli Adolygu:

1. Adrodd ar y ffyrdd y mae gofynion y Memorandwm Cytundeb yn cael eu bodloni gan y Brifysgol a’r Partner
2. Cadarnhau barnau strategol uwch reolwyr y Partner o ran parhad/datblygiad pellach, neu fel arall, y bartneriaeth gyda’r Brifysgol
3. Ystyried dogfennaeth adolygu briodol fel y rhestrir yn adran 3:
4. Ystyried unrhyw faterion priodol sy’n codi wrth gynnal yr adolygiad
5. Cyflwyno argymhellion ffurfiol i’r Senedd a’r Pwyllgor Materion Rhyngwladol a Phartneriaethau Cydweithredol
6. Lle bo hynny’n briodol, ystyried dynodi teitl Coleg Cysylltiol neu adolygu’r teitl.

Os yw’r adolygiad ar gyfer partneriaeth oddi ar y campws, bydd y panel yn rhoi sylw penodol i ansawdd yr adnoddau a’r cymorth dysgu sydd ar gael i fyfyrwyr

1. **Dogfennaeth Adolygu**

Bydd y ddogfennaeth ganlynol yn cyfrannu at yr adolygiad:

**3.1 Dogfennaeth Adolygu gan y Partner**

* Dogfen naratif fer sy'n cynnwys cyfeiriad at:

1. Y portffolio rhaglenni a ddilyswyd gyda’r Drindod Dewi Sant ac a yw hyn yn parhau fel y rhagwelwyd adeg cymeradwyo’r partner, neu unrhyw newidiadau sydd wedi’u gwneud ers yr adolygiad partneriaeth diwethaf, fel y bo’n briodol
2. Cyfleoedd yn y ddau sefydliad i’r staff a myfyrwyr ryngweithio
3. Cyfleu rheoliadau a gweithdrefnau gan y Drindod Dewi Sant a lefel y gefnogaeth a’r cyngor sydd wedi bod ar gael
4. Cofnod o’r recriwtio, cynnydd a chyrhaeddiad myfyrwyr ar gyfer rhaglenni’r Drindod Dewi Sant
5. Enghreifftiau o arfer da mewn perthynas â'r bartneriaeth
6. Datblygu, ehangu a chynlluniau i’r dyfodol, gan gynnwys darpariaeth gan eraill heblaw Prifysgol Cymru y Drindod Dewi Sant
7. Unrhyw argymhellion yn ymwneud â rheoli'r bartneriaeth.

Os yw’n briodol, gall y partner hefyd gynnwys cais i ddynodi teitl Coleg Cysylltiol. Mewn achosion o’r fath, bydd Panel Adolygu’r Bartneriaeth yn archwilio’r wybodaeth berthnasol ac yn gwneud argymhelliad cychwynnol i’r Senedd, a chyflwynir argymhelliad dilynol y Senedd i’r Cyngor.

**3.2 Dogfennaeth Adolygu gan y Brifysgol**

* Memorandwm Cytundeb
* Adroddiad yr Adolygiad Interim
* Pob Adroddiad Trosolwg Partner a gyflwynwyd i'r Brifysgol ers yr adolygiad partner diwethaf (gan gynnwys Adolygiad Interim)
* Pob Adroddiad Monitro Rhaglenni Blynyddol a gyflwynwyd i'r Brifysgol ers yr adolygiad partner diwethaf (gan gynnwys Adolygiad Interim)
* Pob Adroddiad ATP a gyflwynwyd i'r Brifysgol ers yr adolygiad partner diwethaf (gan gynnwys Adolygiad Interim)
* Pob Adroddiad Blynyddol Rhaglenni (ABRh) a gyflwynwyd i'r Brifysgol ers yr adolygiad partner diwethaf (gan gynnwys Adolygiad Interim)
* Ymatebion i adroddiadau Arholwyr Allanol a gyflwynwyd i'r Brifysgol ers yr adolygiad partner diwethaf (gan gynnwys Adolygiad Interim)

Adroddiad gan y Swyddfa Partneriaethau Cydweithredol sy’n cynnwys cyfeiriad at y canlynol:

1. Pob rhaglen a ddilyswyd hyd yn hyn ac unrhyw geisiadau a gymeradwywyd i wneud addasiadau i raglenni, ac ati
2. Materion yn ymwneud â chyllid (atodiad ariannol y Memorandwm Cytundeb)
3. Materion yn ymwneud â derbyn myfyrwyr/gofynion mynediad cymeradwy
4. Materion yn ymwneud â darpariaeth y llyfrgell a mynediad i adnoddau’r Brifysgol
5. Materion yn ymwneud â chymorth i fyfyrwyr
6. Materion yn ymwneud ag achosion myfyrwyr
7. Ystadegau yn ymwneud â chynnydd a chyrhaeddiad myfyrwyr
8. Manylion unrhyw gynigion pellach sy’n cael eu hystyried mewn perthynas â’r bartneriaeth
9. Lle bo hynny’n briodol, gwybodaeth yn ymwneud â’r dynodiad cyfredol fel Coleg Cysylltiol
10. Unrhyw argymhellion yn ymwneud â rheoli’r bartneriaeth
11. Unrhyw faterion priodol eraill sy’n codi o’r adolygiad
12. **Y Broses Adolygu**

Cynhelir yr adolygiad partneriaeth mewn pedwar i bum cam.

Cam 1 – Dosbarthu’r ddogfennaeth i’r panel i’w hystyried.

Cam 2 – Mae’r panel yn cynnal cyfarfod cychwynnol, fel arfer o fewn pythefnos i ddosbarthu’r ddogfennaeth, sy’n cynnwys:

* Briffio’r Panel
* Trafodaeth ynghylch ystyried y ddogfennaeth a nodi unrhyw themâu i’w harchwilio gyda staff a myfyrwyr y sefydliad partner

Gellir cynnal y cyfarfodydd wyneb yn wyneb neu’n rhithwir drwy gyfrwng cyswllt fideo.

Gwahoddir yr Aelod Panel Allanol a chynrychiolydd y partner i’r cyfarfod panel cychwynnol, ond nid oes rhaid iddynt fynychu a gallant gyflwyno sylwadau ysgrifenedig i’w hystyried yn lle hynny.

Yn dilyn y cyfarfod bydd yr ysgrifennydd yn sicrhau bod y themâu y cytunwyd arnynt yn y cyfarfod cychwynnol yn cael eu hanfon at holl aelodau’r Panel, i lywio’r cyfarfodydd gyda staff a myfyrwyr y sefydliad partner cydweithredol.

Cam 3 - Cyfarfod â Staff a Myfyrwyr y Partner Cydweithredol

Mae’r panel yn cyfarfod â chynrychiolwyr y partner, gan ganolbwyntio ar y themâu a nodwyd yn y cyfarfod panel cychwynnol. Gellir cynnal y cyfarfodydd wyneb yn wyneb, gyda’r panel yn ymweld â’r sefydliad partner, neu’n rhithwir drwy gyfrwng cyswllt fideo. Os cynhelir y cyfarfodydd drwy gyswllt fideo, gellir eu cynnal dros nifer o ddiwrnodau, fel sy’n fwyaf priodol i amgylchiadau’r bartneriaeth (cylchfeydd amser gwahanol, argaeledd staff ac ati).

Bydd fformat y cyfarfodydd fel arfer fel a ganlyn:

* Cyfarfod preifat o’r panel adolygu
* Cyfarfod gydag uwch reolwyr
* Cyfarfod gyda staff addysgu a staff sy’n gyfrifol am ddarparu adnoddau dysgu, cymorth i fyfyrwyr a gweinyddu myfyrwyr
* Cyfarfod gyda myfyrwyr
* Cyfarfod ag unrhyw gyflogwyr/rhanddeiliaid ynghylch darpariaeth y Drindod Dewi Sant, lle bo’n briodol
* Cyfarfod preifat o’r panel adolygu
* Cyfarfod terfynol ac adborth

Os yw’r panel yn ymweld â’r sefydliad partner gellir hefyd gynnal taith o amgylch y cyfleusterau.

Cam 4 – Mae’r panel yn cyfarfod i ddod i gasgliadau, tynnu sylw at unrhyw enghreifftiau o arfer da, ac awgrymu unrhyw argymhellion ar gyfer gwella (yn unol ag adran 5). Gall hyn ddigwydd ar yr un diwrnod â’r cyfarfod â staff a myfyrwyr y sefydliad partner, neu ddiwrnod ar wahân.

Cam 5 – Cyfarfod Terfynol y Panel (os oes angen)

Os bydd Panel yn teimlo bod angen gwybodaeth a/neu drafodaeth ychwanegol cyn y gellir dod i gasgliad, cynhelir cyfarfod panel terfynol yn y Brifysgol. Gall hyn fod yn ddefnyddiol os cynhaliwyd ymweliad â sefydliad partner cydweithredol dramor, neu os yw’r adolygiad yn cynnwys nifer o raglenni, gan ei fod yn caniatáu i’r Panel ystyried adroddiad ysgrifenedig y cyfarfodydd gyda chynrychiolwyr y sefydliad partner cydweithredol, a ffurfio casgliadau gyda throsolwg o’r broses adolygu lawn.

O ran y cyfarfodydd Panel cychwynnol, nid oes raid i’r Aelod Panel Allanol a chynrychiolydd y sefydliad partner fynychu cyfarfod Panel terfynol, ond gallant wneud hynny os ydynt yn dymuno neu ddarparu sylwadau/argymhellion ysgrifenedig i’r ysgrifennydd cyn y cyfarfod hwn.

1. **Y Canlyniadau sydd ar gael i’r Panel o ran Adolygiadau**

Gallai’r Panel ddod at un o’r canlyniadau canlynol ar ddiwedd yr adolygiad. Argymell i’r Senedd ei bod:

* Yn cymeradwyo parhad y bartneriaeth rhwng y Brifysgol a’r partner cydweithredol
* Yn cymeradwyo’r bartneriaeth rhwng y Brifysgol a’r partner cydweithredol, ond gan nodi pryderon mewn perthynas â’r bartneriaeth a'r angen i weithredu ar frys
* Peidio â chymeradwyo parhad y bartneriaeth rhwng y Brifysgol a’r partner cydweithredol ac, o ganlyniad i hyn, ystyried sut y gellir cwblhau’r holl ymrwymiadau cyfredol neu y cytunwyd arnynt o ran myfyrwyr presennol neu a dderbyniwyd, gan ddilyn gweithdrefn y Brifysgol ar gyfer terfynu partneriaethau.

Gallai’r panel awgrymu **argymhellion** i’r Brifysgol a/neu’r partner cydweithredol, a fydd yn cael eu cadarnhau gan y Senedd. Gallai’r Panel hefyd **gymeradwyo** elfennau’n ymwneud â meysydd o arfer da a nodwyd yn ystod y broses adolygu. Gallai’r elfennau a argymhellir ac a gymeradwyir ymwneud ag unrhyw agwedd ar y bartneriaeth a godwyd yn ystod y broses adolygu.

Lle bo hynny’n briodol, bydd y Panel hefyd yn gwneud argymhelliad cychwynnol i’r Senedd ynghylch cais i ddynodi teitl Coleg Cysylltiol neu adnewyddu’r teitl. Cyflwynir argymhelliad dilynol y Senedd i’r Cyngor.

Disgwylir i’r adolygiad arwain at nodi Cynllun Gweithredu Blaenoriaethol gan y Brifysgol ar gyfer staff priodol yn y Brifysgol neu’r sefydliad partner cydweithredol, i gynnal a gwella iechyd a datblygiad academaidd y bartneriaeth, oni bai bod yr adolygiad yn dod i’r casgliad y dylid dod â phartneriaeth i ben. Os felly bydd gweithdrefn y Brifysgol ar gyfer terfynu partneriaethau’n cychwyn.

1. Os yw rhaglen eisoes wedi’i dilysu yn y Brifysgol, mae’n bosibl y bydd y rhaglen i’w hail-ddilysu cyn hynny. [↑](#footnote-ref-1)